62022TJ0323_RES
Vec T‑323/22
(uverejnenie výňatkov)
PH a i.
proti
Európskej centrálnej banke
Rozsudok Všeobecného súdu (štvrtá komora) z 10. júla 2024
„Hospodárska a menová politika – Prudenciálny dohľad nad úverovými inštitúciami – Nesúhlas ECB s nadobudnutím kvalifikovaných účastí v úverovej inštitúcii – Žaloba o neplatnosť – Záujem na konaní – Priama dotknutosť – Čiastočná neprípustnosť – Dobrá povesť a odborná spôsobilosť navrhovaného nadobúdateľa – Finančné zdravie – Dodržiavanie prudenciálnych požiadaviek – Boj proti praniu špinavých peňazí a financovaniu terorizmu – Proporcionalita“
Žaloba o neplatnosť – Fyzické alebo právnické osoby – Akty, ktoré sa ich priamo a osobne týkajú – Priama dotknutosť – Rozhodnutie Európskej centrálnej banky (ECB) o nesúhlase s nadobudnutím kvalifikovanej účasti v úverovej inštitúcii navrhovaným nadobúdateľom – Žaloba o neplatnosť zo strany spoločnosti, ktorá predáva podiely v príslušnej úverovej inštitúcii – Neexistencia – Neprípustnosť
(Článok 263 štvrtý odsek ZFEÚ)
(pozri body 60 – 63, 67, 68, 70 – 72, 75, 76)
Hospodárska a menová politika – Hospodárska politika – Dohľad nad finančným sektorom Únie – Jednotný mechanizmus dohľadu – Prudenciálny dohľad nad úverovými inštitúciami – Osobitné úlohy v oblasti dohľadu zverené Európskej centrálnej banke (ECB) – Postup posudzovania nadobudnutia kvalifikovaných účastí – Kritérium dobrej povesti nadobúdateľa uvedených účastí – Pojem – Posúdenie odbornej spôsobilosti uvedeného nadobúdateľa – Zahrnutie
[Smernica Európskeho parlamentu a Rady 2013/36, článok 23 ods. 1 písm. a) a b) a článok 91 ods. 1]
(pozri body 362 – 368)
Zhrnutie
Všeobecný súd, ktorý zamietol žalobu o neplatnosť rozhodnutia Európskej centrálnej banky (ECB) o nesúhlase s nadobudnutím kvalifikovanej účasti v úverovej inštitúcii, rozhodoval o novej otázke aktívnej legitimácie spoločnosti, ktorá takýto podiel predáva, na účely podania žaloby o neplatnosť proti rozhodnutiu, ktorým sa navrhovanému nadobúdateľovi zamieta nadobudnutie uvedenej účasti. Okrem toho sa vyjadril k otázke, či ECB môže v rámci posúdenia dobrej povesti navrhovaného nadobúdateľa posúdiť jeho odbornú spôsobilosť.
HKB Bank GmbH (ďalej len „cieľová banka“) je úverová inštitúcia označená ako „menej významná“, (
1
) pod priamym prudenciálnym dohľadom Bundesanstalt für Finanzdienstleistungsaufsicht (BaFin, Spolkový úrad pre dohľad nad finančnými službami, Nemecko). Dňa 9. apríla 2020 a 9. júla 2020 PH, PI a PJ (ďalej len „navrhovaní nadobúdatelia“) oznámili BaFin svoj zámer nadobudnúť kvalifikovanú účasť a prekročiť 50 % podiel na základnom imaní a na hlasovacích právach v cieľovej banke (ďalej len „navrhované nadobudnutie“) prostredníctvom nadobudnutia všetkých akcií, ktoré Socrates Capital vlastní v cieľovej banke. V napadnutom rozhodnutí oznámenom navrhovaným nadobúdateľom 22. marca 2022 ECB nesúhlasila s navrhovaným nadobudnutím, pretože navrhovaní nadobúdatelia nespĺňali kritériá dobrej povesti, finančného zdravia, dodržiavania prudenciálnych požiadaviek a boja proti riziku prania špinavých peňazí a financovania terorizmu.
Posúdenie Všeobecným súdom
Pokiaľ ide o prípustnosť žaloby, ktorú na Všeobecný súd podali Socrates Capital a navrhovaní nadobúdatelia, Všeobecný súd pripomenul, že vzhľadom na to, že PH, PI a PJ majú aktívnu legitimáciu, nie je potrebné preskúmať aktívnu legitimáciu spoločnosti Socrates Capital. Všeobecný súd však v záujme riadneho výkonu spravodlivosti a vzhľadom na osobitný význam otázky prípustnosti položenej v rámci námietky neprípustnosti vznesenej ECB považoval za vhodné vyjadriť sa k tejto námietke neprípustnosti.
V tejto súvislosti Všeobecný súd po tom, čo pripomenul pravidlá podmieňujúce priznanie aktívnej legitimácie fyzickej alebo právnickej osobe, ktoré podali žalobu proti aktu, ktorý im nie je určený, konštatoval, že v prejednávanej veci napadnuté rozhodnutie nebolo oznámené spoločnosti Socrates Capital. Žiadne ustanovenie ani nevyžadovalo takéto oznámenie tejto žalobkyni ako prevodcovi predmetnej kvalifikovanej účasti. Keďže napadnuté rozhodnutie nie je regulačným aktom, Všeobecný súd preskúmal, či žaloba v rozsahu, v akom ju podala Socrates Capital, spĺňa podmienku priamej dotknutosti.
V tejto súvislosti Všeobecný súd predovšetkým uviedol, že cieľom mechanizmu kontroly kvalifikovaných účastí je pred nadobudnutím takýchto účastí posúdiť postavenie navrhovaných nadobúdateľov, ktorí chcú vstúpiť do bankového sektora ako vlastníci. Preto treba nesúhlas s nadobudnutím kvalifikovanej účasti v úverovej inštitúcii považovať za skutočnosť, ktorá nemení právne postavenie spoločnosti, ktorá takúto účasť predáva. Hoci nesúhlas s nadobudnutím kvalifikovanej účasti spochybňuje možnosť navrhovaných nadobúdateľov uzavrieť zmluvu s predávajúcim tejto kvalifikovanej účasti, nespochybňuje však právo predávajúceho uskutočniť transakciu prevodu, ktorú môže uzavrieť najmä s iným potenciálnym nadobúdateľom. Tento nesúhlas zodpovedá len zamietnutiu povolenia pre navrhovaných nadobúdateľov vstúpiť do bankového sektora ako vlastníci.
Všeobecný súd ďalej konštatoval, že tento záver je podporený právnym kontextom, do ktorého patrí napadnuté rozhodnutie. Smernica 2013/36 (
2
) nespomína uverejnenie oznámenia o nadobudnutí kvalifikovanej účasti v úverovej inštitúcii, ani možnosť účasti tretích osôb na správnom konaní, ani systematické zverejňovanie rozhodnutia príslušného orgánu. V prípade nerešpektovania nesúhlasu s nadobudnutím kvalifikovanej účasti stanovuje len sankcie týkajúce sa výkonu hlasovacích práv zodpovedajúcich podielu nadobudnutému navrhovanými nadobúdateľmi. V prejednávanej veci tak napadnuté rozhodnutie posudzuje postavenie navrhovaných nadobúdateľov, a nie zákonnosť zmluvy o kúpe a predaji.
Všeobecný súd ďalej uviedol, že zmluvné strany dobrovoľne doplnili do zmluvy o kúpe a predaji doložku, podľa ktorej táto zmluva nenadobudne účinnosť bez súhlasu ECB. Je pravda, že zmluvná podmienka môže odzrkadľovať právnu úpravu. V prejednávanej veci je však uvedená doložka odrazom právnej úpravy, ktorá individuálne podriaďuje navrhovaného nadobúdateľa správnemu povoleniu, ktorého cieľom je posúdiť, či je spôsobilý vstúpiť do bankového sektora ako vlastník. ECB tak pri posudzovaní oznámenia o uvedenom nadobudnutí nerozhoduje o súlade zmluvy prípadne uzavretej medzi navrhovanými nadobúdateľmi a predávajúcim účasti v úverovej inštitúcii.
Hoci napadnuté rozhodnutie napokon predstavuje zásah do práva vlastniť majetok a do slobody podnikania navrhovaných nadobúdateľov, nemožno ho považovať za zásah do týchto práv, pokiaľ ide o spoločnosť Socrates Capital. Napadnuté rozhodnutie totiž priamo nezasahuje do práva spoločnosti Socrates Capital predať svoj podiel v cieľovej banke.
Všeobecný súd teda dospel k záveru, že napadnuté rozhodnutie sa nerovná všeobecnému zákazu pre spoločnosť Socrates Capital predať svoje účasti v cieľovej banke, a preto Socrates Capital nie je napadnutým rozhodnutím priamo dotknutá. V dôsledku toho zamietol žalobu ako neprípustnú v rozsahu, v akom sa týka spoločnosti Socrates Capital.
Pokiaľ ide o možnosť ECB posúdiť odbornú spôsobilosť navrhovaných nadobúdateľov pri posudzovaní ich dobrej povesti, Všeobecný súd konštatoval, že je pravda, že článok 23 ods. 1 smernice 2013/36 uvádza v písm. a) iba dobrú povesť navrhovaného nadobúdateľa, (
3
) zatiaľ čo ten istý článok v písm. b) uvádza dobrú povesť, vedomosti, (
4
) zručnosti a skúsenosti (
5
) každého člena riadiaceho orgánu, ktorý bude riadiť činnosť úverovej inštitúcie v dôsledku navrhovaného nadobudnutia.
Uviedol však, že výraz „dobrá povesť“ podľa svojho zvyčajného chápania znamená „byť hodným úcty“ alebo „požívať vážnosť, ktorá je všeobecne známa“. Takáto definícia, ktorá odkazuje najmä na názor verejnosti, nevylučuje, že dobrá povesť osoby závisí od jej odbornej spôsobilosti. Okrem toho podľa odôvodnenia 8 smernice 2007/44, (
6
) ktorého ustanovenia boli prebraté do smernice 2013/36, uplatnenie kritéria týkajúceho sa dobrého mena navrhovaného nadobúdateľa predpokladá určenie, či existujú pochybnosti o jeho „odbornej spôsobilosti“ a či sú uvedené pochybnosti dôvodné.
Všeobecný súd tiež usúdil, že zohľadnenie odbornej spôsobilosti pri posudzovaní dobrej povesti navrhovaného nadobúdateľa je v súlade s posúdením „vhodnosti“ tohto navrhovaného nadobúdateľa, ako aj s cieľom kontroly nadobudnutia kvalifikovaných účastí, ktorým je zabezpečiť riadne a obozretné riadenie úverovej inštitúcie. Vzhľadom na to, že držiteľ kvalifikovanej účasti môže ovplyvňovať činnosť dotknutej úverovej inštitúcie, jeho odborná spôsobilosť prispieva k takémuto zdravému a obozretnému riadeniu tejto inštitúcie. Spoločné usmernenia (
7
) potvrdzujú tento výklad, pretože uvádzajú, že dobrá povesť navrhovaného nadobúdateľa by mala pokrývať jeho bezúhonnosť a odbornú spôsobilosť. Okrem toho pojmy použité v nemeckom práve v tejto oblasti neumožňujú vylúčiť takýto výklad, pretože dôvodová správa k nemeckému zákonu preberajúcemu smernicu 2007/44 uvádza, že kritérium spoľahlivosti spočíva v overení existencie pochybností o bezúhonnosti „a odbornej spôsobilosti“ navrhovaného nadobúdateľa a dôvodnosti týchto pochybností.
Všeobecný súd z toho vyvodil, že kritérium dobrej povesti uvedené smernici 2013/36 sa má vykladať v tom zmysle, že zahŕňa posúdenie odbornej spôsobilosti navrhovaného nadobúdateľa.
(
1
)	V zmysle článku 6 ods. 4 nariadenia Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (Ú. v. EÚ L 287, 2013, s. 63).
(
2
)	Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 2013, s. 338).
(
3
)	Článok 23 ods. 1 písm. a) smernice 2013/36.
(
4
)	Článok 23 ods. 1 písm. b) smernice 2013/36.
(
5
)	Článok 91 ods. 1 smernice 2013/36.
(
6
)	Smernica Európskeho parlamentu a Rady 2007/44/ES z 5. septembra 2007, ktorou sa mení a dopĺňa smernica Rady 92/49/EHS a smernice 2002/83/ES, 2004/39/ES, 2005/68/ES a 2006/48/ES v súvislosti s procesnými pravidlami a kritériami hodnotenia obozretného posudzovania nadobudnutí a zvýšení podielov vo finančnom sektore (Ú. v. EÚ L 247, 2007, s. 1).
(
7
)	Spoločné usmernenia Európskeho orgánu pre bankovníctvo (EBA), Európskeho orgánu pre poisťovníctvo a dôchodkové poistenie zamestnancov (EIOPA) a Európskeho orgánu pre cenné papiere a trhy (ESMA) pre obozretné posudzovanie nadobudnutí a zvýšení kvalifikovaných účastí v subjektoch finančného sektora, uverejnené 20. decembra 2016.